KIRJALLINEN KYSYMYS E-3421/97 komissiolle esittäjä(t): Mihail Papayannakis (GUE/NGL) (31. lokakuuta 1997)

Aihe: Yhteisön ympäristölainsäädännön täytäntöönpano

Kreikan hallitus yrittää joukolla tiettyihin lakeihin ja lakiehdotuksiin tekemiään muutoksia suunnitelmallisesti hyökätä Kreikan luonnonympäristöä vastaan yhteisön määrärahojen käyttöönottoasteen kohottamisen verukkeella. Aluksi lakkautettiin ministeritason hyväksymispäätösten antaminen suuren taloudellisen merkityksen omaavien hankkeiden ympäristöehdoille ja eduskunnan suorittama suurten hankkeiden rakentamista ja toimintaa koskevien ehtojen hyväksyntä suunniteltiin siten, että ympäristövaikutuksia koskevan tutkimuksen laatua eikä määriteltyjen ehtojen riittävyyttä tarkasteta.

Lisäksi äskettäin voimaantulleella teollisuudenaloja koskevalla lailla kumottiin myös teollisuuslaitosten sijoittamisen vaatima ennakkohyväksyntä. Lain 2516/97 4 artiklalla siis kumottiin sijoittamisen ennakkohyväksyntä ennen teollisuuslaitoksen perustamista, mikä merkitsee käytännössä vaarallisten teollisten toimintojen toteuttamista ilman, että otetaan huomioon laajempia maankäytön suunnitteluun ja ympäristöön liittyviä tekijöitä. Lisäksi uudella syrjäseutuja koskevalla lailla kumottiin myös tärkeä laillinen velvoite, joka määrää laatimaan tutkimuksen ympäristövaikutuksista ennen hankkeen aloittamista, mukaan lukien myös jätteiden hygieeniseen hautaamiseen tarkoitettujen alueiden perustamistyöt. (Lain 2503/97 23 artikla sallii hygieenisiä jätehauta-alueita koskevien hankkeiden tarjouskilpailujen järjestämisen ilman että ympäristövaikutuksia koskevaa tutkimusta on tehty). Lopuksi todettakoon, että uudessa lakiehdotuksessa, joka on jo annettu parlamentin käsiteltäväksi, yritetään kumota ympäristö-, kaavoitus- ja julkisten töiden ministeriön rooli ja tehtävä siten, että maatalousministeriö riistää siltä sen keskeisiä tehtäviä.

Koska tämänkaltaiset toimet ovat ympäristöpolitiikan vastaisia sellaisena kuin se on perustamissopimuksen 130 r artiklassa määritelty, komissiolta kysytään, kuinka edellä mainitut teot sovitetaan yhteen rakennerahastoja koskevan asetuksen 7 artiklan kanssa, jonka mukaan rakennerahastoista rahoitettavien hankkeiden on oltava sopusoinnussa EU:n politiikkojen kanssa, erityisesti niiden, jotka koskevat ympäristönsuojelua, ja mitä toimia se aikoo toteuttaa pakottaakseen toimivaltaiset kreikkalaiset viranomaiset kunnioittamaan nykyistä yhteisölainsäädäntöä ja ottamaan sen käyttöön?

Komission jäsenen Ritt Bjerregaardin komission puolesta antama yhteinen vastaus kirjallisiin kysymyksiin E-3297/97 ja E-3421/97 (17. joulukuuta 1997)

Jäsenvaltiot ovat velvollisia ilmoittamaan komissiolle kaikista säädöksistä, joilla yhteisön lainsäädäntöä siirretään osaksi kansallista lainsäädäntöä, sekä niihin tehdyistä muutoksista.

Komissio ei ole tietoinen muutoksista, joita arvoisan parlamentin jäsenen mukaan Kreikan hallitus on tehnyt ympäristövaikutuksia koskevaan lainsäädäntöön ja jotka olisivat yhteisön ympäristöpolitiikan ja -lainsäädännön vastaisia.

Arvoisan parlamentin jäsenen esiintuomat seikat ovat niin vakavia, että komissio ottaa yhteyttä Kreikan viranomaisiin varmistaakseen kaikkien ympäristöarviointia koskevien lainsäädännön muutosten ja uusien säädösten olevan yhteisön ympäristölainsäädännön ja -politiikan mukaisia.